રાજ અને ઈશા બન્ને મૅરેજની તૈયારીમાં છે. આ તૈયારીના ભાગરૂપે બન્ને જણ ફ્લૅટ શોધી રહ્યાં છે. બન્ને જણ વર્કિંગ હોવાથી પોતાના બજેટ મુજબ આગળ વધવા વન બી.એચ.કે.નો ફ્લૅટ જોઈ રહ્યાં છે. વિકી અને મોનાનાં મૅરેજને જસ્ટ એક જ વરસ થયું છે. અત્યાર સુધી સંયુક્ત પરિવારમાં રહ્યા બાદ તેઓ હવે અલગ વન બી.એચ.કે.ની તલાશમાં છે. આવાં અનેક યુવાન કપલોની જરૂરિયાત-ડિમાન્ડને પગલે વન બી.એચ.કે.નો ટ્રેન્ડ પુન: શરૂ થઈ રહ્યો છે. છેલ્લાં અમુક વરસમાં પ્રૉપર્ટીના અસાધારણ ઊંચા ગયેલા ભાવોએ તેમ જ બદલાયેલા સામાજિક માહોલે ફરી ૮૦ અને ૯૦ના દાયકાનું સર્જન કર્યું છે જ્યારે વન બી.એચ.કે. સતત ડિમાન્ડમાં રહેતા અને બનતા પણ હતા. આ સંજોગો જોઈને બિલ્ડરો-ડેવલપરો પણ ફરી વન બી.એચ.કે.ના ફ્લૅટ બાંધવા સક્રિય બન્યા છે.